**LATVIJAS REPUBLIKAS MINISTRU KABINETS**

2019. gada Noteikumi Nr.

Rīgā (prot. Nr. )

**Studiju un studējošo kreditēšanas noteikumi**

Izdoti saskaņā ar [Attīstības finanšu institūcijas likuma](https://likumi.lv/ta/id/270323-attistibas-finansu-institucijas-likums)  
[12. panta](https://likumi.lv/ta/id/270323-attistibas-finansu-institucijas-likums#p12) ceturto daļu

Augstskolu likuma 78. panta pirmās daļas 2. punktu,

79. panta otro daļu

Izglītības likuma 14. panta 4. punktu

**I. Vispārīgie jautājumi**

1. Noteikumi nosaka:

1.1. kārtību, kādā piešķir, atmaksā un dzēš studiju un studējošo kredītus no kredītiestāžu līdzekļiem (turpmāk abi kopā – kredīti), kas ir garantēti ar valsts budžeta līdzekļiem;

1.2. kredītu garantiju piešķiršanas nosacījumus un finansēšanas kārtību portfeļgarantijas veidā.

1. Noteikumos lietotie termini:
   1. aizdevumu portfelis – kredītiestādes izsniegto kredītu darījumu kopums, kurā iekļauti atbilstoši šiem noteikumiem izsniegtie kredīti;
   2. garantija – sabiedrības "Altum" saistības šajos noteikumos noteiktajā apmērā un atbilstoši pieejamajam valsts budžeta finansējumam segt kredītiestādes zaudējumus, kas radušies, ja kredīta ņēmējs nepilda saistības par kredītiestādes izsniegto kredītu;
   3. garantijas likme – procentos izteikta kredītiestādes zaudējumu daļa, ko aizdevumu portfelī iekļautajam kredītam sedz garantija;
   4. garantiju portfelis – aizdevumu portfelī iekļautajiem kredītiem izsniegto garantiju kopums;
   5. ierobežotā garantijas likme *(guarantee cap rate)* – procentos izteikta garantiju portfeļa daļa, kuru sedz portfeļgarantija;
   6. ierobežotā garantijas summa *(guarantee cap amount)* – kredītiestādes aizdevuma portfeļa maksimālā zaudējumu summa, kuru sedz portfeļgarantija. Ierobežoto garantijas summu aprēķina kā kredītiestādes aizdevumu portfeļa (maksimāli izmaksāto kredītu summa)), garantijas likmes un ierobežotās garantijas likmes reizinājumu;
   7. portfeļgarantija – finanšu instruments, kas nodrošina aizdevumu portfeļa zaudējumu segšanu atbilstoši garantijas likmei, nepārsniedzot ierobežotās garantijas summu.

3. Kredītu garantiju pieejamību nodrošina akciju sabiedrība "Attīstības finanšu institūcija Altum" (turpmāk – sabiedrība "Altum").

4. Garantiju izsniegšanai un sabiedrības “Altum” pārvaldības izdevumu segšanai izmanto gadskārtējā valsts budžeta likumā Izglītības un zinātnes ministrijas budžetā plānoto finansējumu atbilstoši starp Izglītības un zinātnes ministriju un sabiedrību “Altum” noslēgtajam līgumam, kas ir sabiedrības “Altum” ilgtermiņa saistības pret Izglītības un zinātnes ministriju.

5. Kredītu garantiju piešķiršanas un informācijas apmaiņas kārtību, līguma termiņu, garantijas un portfeļgarantijas nosacījumus, tai skaitā sasniedzamo aizdevumu portfeļa apjomu, kompensāciju izmaksas kārtību, garantijas prēmijas apmaksas kārtību, ja tāda paredzēta, sabiedrības informēšanas un izglītošanas, līgumu slēgšanas, zaudējumu piedziņas, uzraudzības kārtību, kā arī citus nosacījumus nosaka saskaņā ar civiltiesiskajiem līgumiem, kas noslēgti starp sabiedrību "Altum" un Latvijā reģistrētu kredītiestādi, citā Eiropas Savienībā dalībvalstī reģistrētu kredītiestādi, tās filiāle vai ārvalsts kredītiestādes filiāli, kura ir tiesīga sniegt kreditēšanas pakalpojumus Latvijā (turpmāk – kredītiestāde), kura dalībai portfeļgarantiju programmā tika atlasīta atbilstoši šo noteikumu 53. un 54. punktā noteiktajam.

**II. Kreditēšanas nosacījumi**

6. Uz kredītu saņemšanu var pretendēt Augstskolu likuma 45. panta otrajā daļā minētais studējošais, kurš ir imatrikulēts Latvijas augstākas izglītības iestādes akreditētā un licencētā studiju programmā studijām grāda vai kvalifikācijas iegūšanai (turpmāk – arī kredīta ņēmējs).

7. Studiju kredītu var saņemt pilna laika un nepilna laika studējošie.

8. Studējošā kredītu var saņemt pilna laika studējošie.

9. Studiju un studējošā kredīta saņemšanai studējošais vēršas kādā no šo noteikumu 5. punktā minētajām kredītiestādēm, kas ir noslēgusi līgumu ar sabiedrību “Altum” par kredītu izsniegšanu. Kredītiestāžu sarakstu, kuri izsniedz studiju un studējošo kredītus, publicē Izglītības un zinātnes ministrijas tīmekļvietnē.

10. Studiju kredītu var vienlaicīgi piešķirt vienas studiju programmas apguvei.

11. Studiju kredīta apmērs vienam studējošam nepārsniedz augstskolas noteikto maksu par studijām.

12. Vienas studiju programmas apgūšanas laikā vienlaicīgi var piešķirt vienu studējošā kredītu.

13. Studējošā kredīta apmērs vienam studējošajam mēnesī nepārsniedz valstī noteikto minimālās mēneša darba algas apmēru kredītlīguma noslēgšanas brīdī, reizinātu ar koeficientu 0,8.

14. Atkārtoti studējošo kredītu var izsniegt, kad ir atmaksāts iepriekš piešķirtais studējošo kredīts ar valsts galvojumu vai valsts budžeta finansēto portfeļgarantiju. Studējošā kredīta summu var palielināt jau uzsāktās, bet nepabeigtās studiju programmas turpināšanai, ja sākotnēji tas netika paņemts pilnam studiju posmam.

15. Studiju kredītu var izsniegt secīgai pirmā līmeņa profesionālās augstākās izglītības, bakalaura, otrā līmeņa profesionālās augstākās izglītības, maģistra un doktorantūras studiju programmas apgūšanai. Kredīta atmaksa tādā gadījumā tiek atlikta saskaņā ar šo noteikumu 43. punktu. Studiju kredītu var izsniegt atkārtoti tā paša studiju līmeņa programmas apgūšanai, bet pirmā studiju kredīta atmaksa netiek atlikta un notiek saskaņā ar šo noteikumu 42. punktu.

16. Ja studējošais, kuram ir neatmaksātais studiju kredīts, vēršas pēc cita studiju kredīta, par saskaņā ar šiem noteikumiem izsniegtiem kredītiem informāciju par to, kura līmeņa studiju programmas apgūšanai tika piešķirts esošais kredīts, kredītiestāde iegūst no VIIS.

17. Informāciju par neatmaksātā studiju vai studējošā kredīta esamību kredītiestāde pārbauda Kredītu reģistrā.

18. Kredītiestāde pamatojoties uz studējošā personas apliecinošajiem dokumentiem, šo noteikumu 48. punktā noteiktajā kārtība pārbauda studējošā un pieprasītā kredīta atbilstību šo noteikumu 6., 7., 8., 10., 11., 12., 13. un 14. punkta prasībām.

19. Kredītiestādei izvērtē studējošā atbilstību šo noteikumu 6., 7., 8., 10., 11., 12., 13. un 14. punkta prasībām un kredītiestādes kredītpolitikai, pieļaujot to, ka studējošajam var nebūt pastāvīgi ienākumi, bet viņam nedrīkst būt saistības vai parādi, kas kredītiestādes ieskatā apgrūtinātu studējošā iespējas uzņemties saistības vai atmaksāt kredītu. Šie noteikumi neuzliek pienākumu kredītiestādei sniegt studējošajam šajos noteikumos noteiktos kreditēšanas pakalpojumus.

20. Kredītiestāde līguma noslēgšanas formu, kārtību un Notariāta likuma D1 sadaļas piemērošanu nosaka kredītiestādes un sabiedrības “Altum” noslēgtais līgums.

21. Studiju kredītu vai studējošo kredītu izmaksā ne vairāk kā vienas pirmā līmeņa profesionālās augstākās izglītības, bakalaura, otrā līmeņa profesionālās augstākās izglītības, maģistra un doktorantūras studiju programmas apgūšanaiun ne ilgāk par attiecīgās studiju programmas apguvei paredzēto laiku. Studiju pārtraukums netiek ieskaitīts studiju programmas apguvei paredzētajā laikā.

22. Ja kredīta ņēmējs studiju laikā maina studiju programmu, tai skaitā turpina studijas citā augstākās izglītības iestādē, kredītiestāde pārbauda informāciju par studējošo un studijām atbilstoši šo noteikumu 48. punktā noteiktajam, pārliecinoties, vai jaunā studiju programma un studējošā dati atbilst šo noteikumu 6., 7., 8., 10., 11., 12., 13. un 14. punkta nosacījumiem. Ja jaunā studiju programma vai studējošā dati neatbilst noteikumu nosacījumiem, kredīta ņēmējs sāk kredīta atmaksu atbilstoši šo noteikumu 42. punktam, kā tas ir paredzēts studējošajiem, kuri ir izslēgti no studējošo saraksta (eksmatrikulēti) bez diploma.

23. Ja studiju laikā kredīta ņēmējs maina studiju programmu vai augstākās izglītības iestādi, kurā tiek apgūta attiecīgā studiju programma, kredīta atmaksas termiņš var tikt pagarināts, nepārsniedzot kopējo termiņu atmaksas uzsākšanai - 10 gadus kopš līguma, kas ir garantēts ar valsts budžeta finansēto portfeļgarantiju, noslēgšanas brīža.

24. Studiju laikā (ieskaitot studiju pārtraukumu, kurš nav garāks par 731 dienu) studējošais nemaksā procentus par studiju kredītu. Šajā laikā procentus maksā no valsts budžeta līdzekļiem. Studiju kredīta procentus studējošais sāk maksāt ar divpadsmito mēnesi pēc attiecīgās studiju programmas pabeigšanas ar diplomu, piemērojot līgumā noteikto procentu likmi. Ja minētā likme attiecīgajā laikposmā ir augstāka par pieciem procentiem gadā, kredīta ņēmējs maksā piecu procentu likmi gadā. Starpību starp likmēm sedz no valsts budžeta līdzekļiem. Kredīta ņēmējiem, kuri tiek eksmatrikulēti bez diploma, likmes subsidēšanu, ja tā ir virs pieciem procentiem, nepiemēro (izņemot eksmatrikulētus pēc doktora studiju programmas apguves).

25. Studiju kredītu procentus aprēķina katru mēnesi no kopējās attiecīgā kredīta summas atlikuma. Aprēķinātos procentus kredīta ņēmējs maksā katru mēnesi, ievērojot šajā un šo noteikumu 24. un 33. punktā minēto.

26. Studiju kredītu kredītiestāde ieskaita attiecīgās augstākās izglītības iestādes norēķinu kontā.

27. Kredītiestāde izmaksā studiju kredītu divas reizes akadēmiskā gada ievaros kredītlīgumā noteiktajos termiņos. Pirmreizējā kredīta summas izmaksa tiek veikta, kad kredītiestāde ir pārbaudījusi informāciju Kredītu reģistrā, vai ir reģistrēta informācija par tās noslēgto līgumu ar studējošo un vai nav jau noslēgts līgums par kredīta piešķiršanu ar citu kredītiestādi. Ja studējošajam jau ir noslēgts kredītlīgums par kredīta piešķiršanu ar citu kredītiestādi, attiecīga kredītiestāde neparaksta kredītlīgumu ar studējošo, bet, ja kredītlīgums ir noslēgts, bet finanšu līdzekļi vēl netika izmaksāti, kredītiestāde var vienpusēji lauzt līgumu.

28. Studējošo kredītlīgums var tikt noslēgts uz visu studiju programmas laiku vai arī uz īsāku termiņu. Pirms kārtējā akadēmiskā gada sākuma kredītiestāde nosūta kredītņēmējam informāciju par iespēju pārtraukt līgumu.

29. Studējošā kredīta procentu likme kredīta ņēmējam ir kredītlīgumā noteiktā procentu likme. Studējošā kredīta procentus sāk aprēķināt ar kredīta pirmās izmaksas dienu, bet kredīta procentus sāk maksāt ar nākamo mēnesi. Ja minētā likme attiecīgajā laikposmā ir augstāka par pieciem procentiem gadā, kredīta ņēmējs maksā piecu procentu likmi gadā. Starpību starp likmēm sedz no valsts budžeta līdzekļiem. Kredīta ņēmējiem, kuri tiek eksmatrikulēti bez diploma, likmes subsidēšanu, ja tā ir virs pieciem procentiem, nepiemēro (izņemot eksmatrikulētos pēc doktora studiju programmas apguves).

30. Studējošā kredītu kredītiestāde ieskaita katru mēnesi desmit mēnešus gadā (izņemot jūliju un augustu) kredīta ņēmēja norēķinu kontā.

31. Kredītu procentu likme ir mainīga. Likmi veido fiksētā daļa, kas nepārsniedz 3,5 % gadā, un mainīgā daļa EURIBOR vai tai līdzvērtīgs finanšu naudas tirgus indekss. Ja procentu likmes mainīgā daļa ir ar negatīvu vērtību, tad likmes apmērs ir vienāds ar procentu likmes fiksēto daļu.

32. Kredītus pārtrauc izmaksāt studiju pārtraukuma laikā. Kredītu izmaksu atjauno pēc studiju pārtraukuma, ja kredīta ņēmējs turpina studijas un studiju pārtraukums kopā nepārsniedz 731 kalendāro dienu. Kredītiestāde pārbauda informāciju par studējošo, iestādi un studiju programmu atbilstoši šo noteikumu 48. punktā noteiktajam. Ja studiju pārtraukums pārsniedz 731 kalendāro dienu, taču studējošais nav eksmatrikulēts bez diploma, sākot ar nākamo kalendāro mēnesi (skaitot no 732. dienas), kredīta ņēmējs sāk maksāt kredīta procentus un sāk atmaksāt kredīta pamatsummu.

33. Ja kredīta ņēmējs nepabeidz studijas un tiek izslēgts no studējošo saraksta (eksmatrikulēts bez diploma), sākot ar nākamo mēnesi pēc izslēgšanas kredītņēmējs maksā kredītlīgumā noteiktos procentu maksājumus.

34. Ja kredīta ņēmējs studijas grāda vai profesionālās kvalifikācijas ieguvei turpina citā studiju programmā, kredīta izmaksu atjauno ar to studiju semestri, par kuru kredīti netika izmaksāti.

35. Augstākas izglītības iestādes sadarbībā ar kredītiestādēm bez maksas un pēc vienādiem nosacījumiem sniedz studējošajiem informāciju par kredītu pieejamību un nosacījumiem augstākas izglītības iestādes telpās vai augstākas izglītības iestādes tīmekļa vietnē.

**III. Garantijas nosacījumi**

36. Sabiedrība “Altum” piešķir kredīta garantiju kredītiestādei, ja kredītiestāde, ņemot vērā šo noteikumu 48. punktā minētajā sistēmā pieejamo informāciju, ir piešķīrusi un izsniegusi kredītu atbilstoši šo noteikumu 6., 7., 8., 10., 11., 12., 13. un 14. punkta nosacījumiem.

37. Kredīta garantijas likme kredītam ir līdz 90 %.

38. Kredītu garantija sedz kredīta pamatsummas zaudējumus. Ja kredīta ņēmējs ir miris vai pēc kredīta izmaksas kredīta ņēmējam ir noteikta I vai II invaliditātes grupa, vai arī pēc kredīta izmaksas invaliditātes grupa tiek mainīta no II uz I, kredīta garantija sedz kredīta pamatsummas atlikumu un procentus pilnā apmērā.

39. Kredīta ņēmējs informē kredītiestādi par to, ka viņš ir persona ar I vai II invaliditātes grupu, ko apliecina ar invaliditātes apliecību.

40. Informāciju par to, ka kredīta ņēmējs studiju laikā vai kredītu atmaksas laikā ir miris, kredītiestāde un sabiedrība “Altum” bez maksas saņem no Iedzīvotāju reģistra.

**IV. Kredītu atmaksas un dzēšanas kārtība**

41. Kredīta garantija neatbrīvo kredīta ņēmēju no kredīta atmaksas, izņemot, ja kredīta ņēmējs ir miris vai pēc kredīta izmaksas kredīta ņēmējam ir noteikta I vai II invaliditātes grupa, vai arī invaliditātes grupa tiek mainīta no II uz I.

42. Kredītus (kredītu pamatsummu) kredīta ņēmējs sāk atmaksāt ar divpadsmito mēnesi pēc attiecīgās studiju programmas pabeigšanas ar diploma iegūšanu (eksmatrikulēts ar diploma iegūšanu), doktorantūrā studējošiem - 12 mēnešus pēc doktorantūras programmas apguves (eksmatrikulēts pēc doktora studiju programmas apguves) vai sākot ar trešo mēnesi pēc kredīta ņēmēja izslēgšanas no studējošo saraksta bez diploma (eksmatrikulēts bez diploma). Informāciju par datumu, ar kuru beigta studiju programmas apguve, kredītiestāde iegūst no VIIS atbilstoši šo noteikumu 48. punktam

43. Ja kredīta ņēmējs secīgi apgūst pirmā līmeņa profesionālās augstākās izglītības, bakalaura, otrā līmeņa profesionālās augstākās izglītības, maģistra un doktorantūras studiju programmas un pārtraukums starp vienas studiju programmas beigu termiņu un citas studiju programmas sākuma termiņu nepārsniedz 11 mēnešus, studijām saņemtie kredīti jāsāk atmaksāt ar divpadsmito mēnesi pēc pēdējās studiju programmas pabeigšanas, kopumā visu kredītu atmaksas uzsākšanas termiņam nepārsniedzot 10 gadus kopš pirmā līguma noslēgšanas brīža par kredītu, kas ir garantēts ar valsts budžeta finansēto portfeļgarantiju.

44. Kredīta ņēmējs atmaksā kredītus ne ilgāk kā 10 gadu laikā pēc kredīta atmaksas uzsākšanas, vai arī ne ilgāk kā 15 gadu laikā, ja kredīta summa atmaksas uzsākšanas brīdī pārsniedz 20 000 *euro*.

45. Kredītiestāde saskaņā ar līgumā ar sabiedrību “Altum” noteikto no kredīta ņēmējiem piedzen neatmaksātos kredītus.

46. Ja kredīta ņēmējam, kurš ir Latvijas pilsonis vai nepilsonis, studiju laikā vai pēc augstākās izglītības iestādes absolvēšanas ar diplomu (eksmatrikulēts ar diplomu) piedzimst bērns (tai skaitā, ja kredīta ņēmējs adoptē bērnu), kredīta ņēmējam pēc absolvēšanas dzēš studējošā kredītu 30 procentu apmērā no neatmaksātās summas uz kredītņēmēja kredīta dzēšanas pieteikuma iesniegšanas dienu par katru bērnu. Ja abi vecāki ir kredīta ņēmēji, minētais nosacījums attiecas uz abiem vecākiem. Tiesības pretendēt uz kredītu dzēšanu rodas kopš bērna astotās dzīvības dienas.

47. Kredīta ņēmējs informē kredītiestādi par 46. punktā minēto faktu un norāda iesniegumā bērna personas kodu un sniedz piekrišanu bērna dzimšanas datu pārbaudei Iedzīvotāju reģistrā, kuru veic Izglītības un zinātnes ministrijas padotības iestāde (turpmāk - iestāde). Kredītiestādes sagatavo sarakstu, kurā norāda bērna datus, vecāku datus, atlikušo kredīta maksājuma summu uz pieteikuma dienu un rēķinu par 30 procentiem atlikušā kredīta atmaksu, kuru nosūta iestādei. Iestāde pārbauda bērna piedzimšanas faktu Iedzīvotāju reģistrā un pieteikuma atbilstību noteikumiem un veic studējošā kredīta neatmaksātās summas apmaksu 30 procentu apmērā ar pārskaitījumu kredītiestādei.

**V. Informācijas apmaiņa**

48. Kredītiestāde šajos noteikumos minētajos gadījumos, kā arī reizi mēnesi kamēr kredītlīgums ir spēkā, norādot studējošā personas kodu, tiešsaistes režīmā no Valsts Izglītības informācijas sistēmā Studējošo un absolventu reģistra, izmantojot Valsts informācijas sistēmu savietotāju, saņem:

48.1. aktuālo informāciju:

48.1.1. vārdu, uzvārdu,

48.1.2. valstisko piederību un tās veidu;

48.1.3. izglītības iestādes nosaukumu, reģistrācijas numuru un datumu, kad studējošais ierakstīts augstākās izglītības iestādes studējošo sarakstā (imatrikulēts);

48.1.4. pazīmi vai studējošajam, izņemot Latvijas pilsoni vai nepilsoni, ir derīga uzturēšanās atļauja;

48.1.5. studiju programmas nosaukumu, studiju programmas kodu, studiju programmas licences numuru (identifikatoru), studiju programmas ilgumu un datumu, ar kuru ir uzsākta šīs studiju programmas apguve;

48.1.6. pazīmi vai studē akreditētā un licencētā studiju programmā (“jā”/”nē”);

48.1.7. akadēmisko gadu, semestra (vai studiju kursa) numuru, sākuma un beigu datumu, un šī semestra (vai studiju kursa) studiju maksu;

48.1.8. studiju veidu - pilna laika studijas vai nepilna laika studijas;

48.1.9. studiju finansēšanas veidu – valsts budžets, privātie līdzekļi (maksas) vai cits finansējums;

48.1.10. pazīmi par studiju pārtraukumu attiecīgajā studiju programmā (“jā”/”nē”) un studiju pārtraukuma ilgumu dienās;

48.1.11. pazīmi par miršanu (“jā”/”nē”);

48.2. vēsturisku informāciju par studiju programmām, kurās persona bija studējusi un kuru apgūšanai ir izsniegts studiju vai studējošā kredīts saskaņā ar šiem noteikumiem:

48.2.1. izglītības iestādes nosaukumu un reģistrācijas numuru;

48.2.2. studiju programmas nosaukumu, studiju programmas kodu un datumu, ar kuru ir izbeigta šīs studiju programmas apguve, eksmatrikulācijas veidu (ar diploma izsniegšanu, eksmatrikulācija pēc doktora studiju programmas apguves vai eksmatrikulācija bez diploma izsniegšanas, tai skaitā programmas maiņa).

49. Izglītības un zinātnes ministrija un sabiedrība “Altum” slēdz līgumu par portfeļgarantijas ieviešanu, sadarbību, uzraudzību un savstarpēju informācijas apmaiņu.

50. Kredītiestādes:

50.1. sniedz informāciju sabiedrībai “Altum” saskaņā ar savstarpējā līgumā noteikto kārtību;

50.2. atbilstoši noteikumos par Valsts izglītības informācijas sistēmu, izmantojot tīmekļa pakalpes, ievada informāciju par kredīta izsniegšanu, norādot kredīta veidu un studiju programmu, kuras apguvei ir izsniegts kredīts.

51. Sabiedrībai “Altum” ir tiesības iepazīties ar Valsts Izglītības informācijas sistēmā Studējošo un absolventu reģistrā uzkrātajiem datiem par studējošo kreditēšanu, tai skaitā par to, vai kredītiestāde noteikumos paredzētajos gadījumos un apmērā ir pieprasījusi informāciju par studējošo un studiju programmu, izveidojot datu apmaiņas risinājumu tiešsaistes režīmā.

**VI. Portfeļgarantijas programmas ieviešana un kredītiestāžu atlase portfeļgarantiju ieviešanai**

52. Portfeļgarantija nodrošina zaudējumu segumu atbilstoši šiem noteikumiem jaunizveidotajam aizdevumu portfelim, kuru atbilstoši šo noteikumu nosacījumiem ir izveidojusi kredītiestāde, nepārsniedzot ierobežoto garantijas summu un ievērojot, ka:

52.1. ierobežotā garantijas likme ir līdz 25 %;

52.2. ierobežoto garantijas likmi nosaka līgumā ar kredītiestādi atbilstoši kredītiestādes aizdevumu portfeļa risku novērtējumam, ņemot vērā plānoto neatmaksāto zaudējumu atgūšanas likmi, kuru nosaka, pieņemot, ka atgūtās summas netiek atgrieztas sabiedrībai “Altum”;

52.3. portfeļgarantija sedz noteikumu 38. punktā minētos zaudējumus.

53. Sabiedrība “Altum” dalībai portfeļgarantiju programmā veic kredītiestāžu atlasi atklātā atlasē (turpmāk - atlase). Atlasē var pieteikties jebkura kredītiestāde, kas ir tiesīga sniegt kreditēšanas pakalpojumus Latvijā. Sabiedrība “Altum”" informē kredītiestādes par atlasi un sniedz informāciju par atlases nosacījumiem.

54. Atlases nosacījumus, tai skaitā pieteikšanās nosacījumus un kārtību, kā arī atlases kritērijus apstiprina sabiedrība "Altum" un publicē savā tīmekļa vietnē. Atlases nosacījumos norāda, ka finansējums pieejams vismaz četrām atbilstošām kredītiestādēm.

**VII. Noslēguma jautājumi**

57. Līdz 2021. gada 1. jūlijam, lai saņemtu šo noteikumu 16. un 48.1. apakšpunktā minēto informāciju un vēsturisku informāciju par studiju programmām, kurās persona bija studējusi no 2020. gada 1. aprīļa līdz 2021. gada 1. jūlijam, kredītiestādes var pilnvarot ne vairāk kā trīs kredītiestādes darbiniekus VIIS lietotāja tiesību saņemšanai tikai šajos noteikumos noteiktajiem mērķiem. Sabiedrības “Altum” pārstāvis, kamēr nav izveidots datu apmaiņas tiešsaistes režīms, var saņemt VIIS lietotāja tiesības šo noteikumu 51. punktā sabiedrībai “Altum” paredzēto tiesību nodrošināšanai, bet ne ilgāk, kā līdz 2021. gada 1. jūlijam.

58. Noteikumi stājas spēkā 2020. gada 1. aprīlī.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vīza:

Valsts sekretāre L. Lejiņa

D. Laipniece, 67047843

[diana.laipniece@izm.gov.lv](mailto:diana.laipniece@izm.gov.lv)

N. Mazure, 67047940

[Nadezda.mazure@izm.gov.lv](mailto:Nadezda.mazure@izm.gov.lv)